**คำแถลงนโยบายของนายกองค์การบริหารส่วนตำบลพิหารแดง**

 **แถลงต่อสภาองค์การบริหารส่วนตำบลพิหารแดง**

 **ในการประชุมสภา สมัยสามัญ สมัยที่ ๑ ครั้งที่ ๑ / ๒๕๖๕**

 **วันจันทร์ที่ ๑๐ มกราคม พ.ศ. ๒๕๖๕**

 **\*\*\*\*\*\*\*\*\*\*\*\*\*\*\*\*\*\*\*\*\*\*\***

**เรียน ท่านประธานสภาฯ และสมาชิกสภาองค์การบริหารส่วนตำบลพิหารแดง ผู้ทรงเกียรติทุกท่าน**

 ตามที่สำนักงานคณะกรรมการเลือกตั้ง มีหนังสือด่วนที่สุด ที่ ลต ๐๐๑๔/ ว๒๐๑๒ ลงวันที่ ๒๑ เดือน มกราคม ๒๕๖๔ และได้รับรองการเลือกตั้งในวันอังคารที่ ๒๑ เดือน ธันวาคม ๒๕๖๔ นั้น

 ผม นายกิตติณัฏฐ์ ศรีวัตงามสอาด นายกองค์การบริหารส่วนตำบลพิหารแดง พร้อมคณะผู้บริหารท้องถิ่น อันประกอบด้วย นายนิติ เผือกนิ่ม รองนายก คนที่ 1 นางใกล้รุ่ง วงศ์ยาฤทธิ์ รองนายก คนที่ 2 และนางวัลลภา ข้องม่วง เลขานุการนายก ซึ่งได้รับความไว้วางใจ จากพี่น้องประชาชนในเขตการปกครององค์การบริหารส่วนตำบลพิหารแดง ในการเลือกตั้งเมื่อวันที่ ๒๘ พฤศจิกายน ๒๕๖๔ จึงขออนุญาตต่อท่านประธานสภาองค์การบริหารส่วนตำบลพิหารแดงที่เคารพ ขอแถลงนโยบายในการบริหารงาน ต่อสภาองค์การบริหารส่วนตำบล แห่งนี้

 โดยได้จัดทำ นโยบายแนวทางการพัฒนาตำบลพิหารแดง เป็นเอกสารแจกให้กับสมาชิกสภาองค์การบริหารส่วนตำบลพิหารแดงผู้เข้าร่วมประชุมทุกท่าน เพื่อให้เป็นไปตามพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ แก้ไขเพิ่มเติม (ถึงฉบับ ที่ ๗ ) พ.ศ. ๒๕๖๒ มาตรา ๕๘/๕ กำหนดไว้ว่า ก่อนนายกองค์การบริหารส่วนตำบลเข้ารับหน้าที่ ให้นายกองค์การบริหารส่วนตำบลแถลงนโยบายต่อสภาองค์การบริหารส่วนตำบลโดยไม่มีการลงมติ ทั้งนี้ภายในสามสิบวัน นับแต่ประกาศผลการเลือกตั้งนายกองค์การบริหารส่วนตำบล

 เพื่อให้การบริหารงานขององค์การบริหารส่วนตำบลพิหารแดง ดำเนินไปด้วยความเป็นธรรม โปร่งใส สามารถตรวจสอบได้ และตอบสนองความต้องการของประชาชนได้อย่างรวดเร็วและมีประสิทธิภาพ ภายใต้การทำงานแบบมีส่วนร่วมทุกภาคส่วน โดยยึดหลักประชาชนเป็นศูนย์กลางของการพัฒนา เพื่อให้การพัฒนาเป็นไปอย่างถูกต้อง และยั่งยืน จำนวน 6 ด้านดังนี้

 **1. นโยบายด้านโครงสร้างพื้นฐาน**

 ๑.๑ ดำเนินการก่อสร้าง ปรับปรุง ซ่อมแซม ถนน สายหลักและสายรอง เพื่อความสะดวกในการคมนาคมและขนส่ง

 ๑.๒ ดำเนินการ ก่อสร้าง-ปรับปรุง กำกับดูแล ระบบประปาหมู่บ้าน เพื่อให้ประชาชนมีน้ำใช้ที่สะอาด ปลอดภัย อุปโภค บริโภค ตลอดไป

 ๑.๓ พัฒนาแหล่งน้ำ ดูแลรักษา คูส่งน้ำ คลองส่งน้ำ ทุกเส้นทางให้ใช้งานได้เต็มประสิทธิภาพ เพื่อให้ประชาชนได้ใช้ประโยชน์ ในการประกอบอาชีพ อย่างทั่วถึง

 ๑.๔ จัดให้มีไฟฟ้าสาธารณะ ส่องสว่างตามถนน ชุมชน ที่สาธารณะ ลานกีฬาอย่างทั่วถึง เพื่อให้เกิดความปลอดภัยในชีวิตและทรัพย์สิน ของประชาชน

 ๑.๕ ปรับปรุงดูแลการส่งน้ำ เข้าไปยังพื้นที่เพาะปลูกของประชาชน ในช่วงวิกฤต ภัยแล้ง หรือป้องกันภัยพิบัติ น้ำท่วม เพื่อป้องกันความเสียหายของบ้านเรือน และผลผลิต ของประชาชน โดยติดตั้งเครื่องสูบน้ำระบบไฟฟ้า และเครื่องยนต์ที่ใช้น้ำมันเชื้อเพลิง

 ๑.๖ ก่อสร้าง ปรับปรุง หาช่องทางระบายน้ำทิ้ง และน้ำฝนที่ท่วมขังในบางชุมชนที่มีปัญหา ให้เป็นระบบ

 -๒-

  **๒. นโยบายด้านเศรษฐกิจ และส่งเสริมคุณภาพชีวิต**

 ๒.๑ ส่งเสริมการผลิตสินค้าในชุมชน และสินค้าที่เป็นภูมิปัญญาท้องถิ่น เพื่อให้มีการสร้างงาน สร้างรายได้ให้ชุมชน โดยการดำเนินตามแนวทางปรัชญาเศรษฐกิจพอเพียง

 ๒.๒ ส่งเสริม และกลุ่มอาชีพต่างๆในตำบล ให้เข้าถึงเทคโนโลยี และนวัตกรรมใหม่ๆ เพื่อนำมาพัฒนาและปรับใช้กับอาชีพหลักที่ประชาชนมีอยู่ เพื่อเพิ่มรายได้ ลดรายจ่าย การประกอบอาชีพ ของประชาชน

 ๒.๓ ส่งเสริมและสนับสนุนให้ประชาชนในพื้นที่ ใช้แนวปรัชญาเศรษฐกิจพอเพียง มาใช้ให้เกิดประโยชน์ ในทางปฏิบัติอย่างแท้จริง

 ๒.๔ ส่งเสริมและผลักดัน ให้เกิด “กองทุนสวัสดิการชุมชนตำบลพิหารแดง” ครอบคลุมทุกครัวเรือน และสนับสนุนกองทุน “วันละบาท” ที่เป็นนโยบายภาครัฐ”

 ๒.๕ ส่งเสริมและสนับสนุนงานสาธารณสุขมูลฐาน และผลักดันให้เกิด”กองทุนพัฒนา ส่งเสริมกิจกรรม อสม.” เพื่อส่งเสริมการปฏิบัติหน้าที่ ของอาสาสมัครสาธารณสุขประจำตำบลพิหารแดงเพื่อขับเคลื่อนการทำงานด้านสุขภาพให้กับประชาชน อย่างครอบคลุม และทั่วถึง

 ๒.๖ มุ่งเน้น ให้ความรู้ ด้านสุขภาพ รู้การป้องกัน และรักษาสุขภาพอนามัยให้ประชาชนอย่างทั่วถึง

 **๓ นโยบายด้านการศึกษา**

 ๓.๑ ส่งเสริมการศึกษาแก่เด็ก เยาวชนประชาชนทั้งในระบบ และนอกระบบโรงเรียน ให้สอดคล้องกับการเข้าสู่ประชาคมอาเซียน ( AEC )

 ๓.๒ พัฒนาศูนย์พัฒนาเด็กเล็กให้มีศักยภาพ โดยจัดให้มีสื่อการเรียนการสอน และเทคโนโลยีที่ทันสมัย เพื่อให้เด็กมีพื้นฐานที่ดีในการเรียนรู้ระดับที่สูงขึ้นต่อไป

 ๓.๓ ให้การสงเคราะห์ และจัดสวัสดิการแก่เด็กด้อยโอกาส คนพิการ คนชรา และผู้สูงอายุ อย่างเท่าเทียมและทั่วถึง สามารถดำรงชีวิตได้อย่างปกติสุขได้ในสังคม

 ๓.๔ ร่วมมือกับหน่วยงานทุกองค์กร รณรงค์ป้องกัน แก้ไขปัญหายาเสพติดในชุมชน ปัญหาอาชญากรรม และความปลอดภัยในชีวิตและทรัพย์สินของประชาชน

 ๓.๕ สนับสนุน การฝึกอบรม สมาชิกอาสาสมัครป้องกันภัยฝ่ายพลเรือน(อปพร.) เช่นจัดหาวัสดุและอุปกรณ์ ยานพาหนะในการปฏิบัติหน้าที่ อย่างรวดเร็วและมีประสิทธิภาพ ในการช่วยเหลือและป้องกันภัยแก่ประชาชน

 ๓.๖ สนับสนุนและส่งเสริมการอบรม เกี่ยวกับการป้องกันภัยและแก้ปัญหาเมื่อภัยเกิด เพื่อความปลอดภัย กับประชาชนและตัวผู้ปฏิบัติงาน ยังรวมถึงสาธารณภัยทางธรรมชาติต่างๆ

 ๓.๗ ส่งเสริมสนับสนุนกิจกรรมนันทนาการ การกีฬาทุกประเภท เพื่อให้ เด็ก เยาวชนและบุคคลทั่วไป ได้ใช้เวลาว่างให้เป็นประโยชน์ เล่นกีฬา ให้ห่างไกลสารเสพติด ช่วยพัฒนาด้านสุขภาพของเด็ก เยาวชน และประชาชน

 ๓.๘ ส่งเสริม สนับสนุน อุปกรณ์กีฬาทุกหมู่บ้าน และกิจกรรมการแข่งขันกีฬาในโรงเรียนในเขตทุกแห่ง

  **๔. นโยบายด้านการมีส่วนร่วม**

 ๔.๑ ส่งเสริมให้ประชาชน มีส่วนร่วมการบริหารท้องถิ่น โดยการเข้าร่วมคิด ร่วมทำ ร่วมแก้ปัญหา และติดตามประเมินผลการดำเนินงาน เพื่อให้การพัฒนาท้องถิ่นเป็นไปอย่างมีประสิทธิภาพ

 ๔.๒ สร้างระบบการบริหาร โดยเน้นหลักประสิทธิภาพประสิทธิผล สุจริต โปร่งใส ตรวจสอบได้ และตรงความต้องการของประชาชนอย่างแท้จริง

-3-

 ๔.๓ ส่งเสริมให้ประชาชนเข้ามามีส่วนร่วม กำหนดวิสัยทัศน์ ยุทธศาสตร์ จัดทำแผนโครงการพัฒนาตำบล ให้เป็นไปตามเจตนารมณ์ของประชาชน

 ๔.๔ จัดการพัฒนาบุคลากร เจ้าหน้าที่หน่วยงานให้มีความรู้ ทักษะในการปฏิบัติงานเพื่อให้บริการประชาชนได้อย่างมีประสิทธิภาพ

 ๔.๕ ส่งเสริมให้ความรู้แก่ประชาชน กับการมีส่วนร่วม บทบาทหน้าที่ของประชาชนที่มีต่อการบริหารท้องถิ่น และอำนาจในการตรวจสอบตามรัฐธรรมนูญ

 ๔.๖ จัดให้มีโครงการ อบต. เคลื่อนที่ เพื่อบริการด้านต่างๆ แก่ประชาชนและรับฟังปัญหาหรือความต้องการที่แท้จริงของประชาชน อย่างเสมอภาคและทั่วถึง

 **๕. นโยบายด้านศาสนา ประเพณีวัฒนธรรม และภูมิปัญญาท้องถิ่น**

 ๕.๑ ส่งเสริมและสนับสนุนงานรัฐพิธี ฟื้นฟู อนุรักษ์ศิลปวัฒนธรรมประเพณี และภูมิปัญญาท้องถิ่นให้คงอยู่สืบไป

 ๕.๒ ทะนุบำรุงพระศาสนา วัดวาอารามในตำบลให้เป็น ศาสนสถานที่เป็นศูนย์รวมจิตใจของคนในชุมชน

 ๕.๓ ส่งเสริมงานวันเด็ก ประเพณีสงกรานต์ วันผู้สูงอายุ ประเพณีลอยกระทง

 ๕.๔ สนับสนุนกิจกรรมพัฒนา เน้นคุณธรรม จริยธรรมแก่เด็ก เยาวชนและประชาชน เพื่อให้อยู่ร่วมสังคมกันได้อย่างมีความสุข

 **๖. นโยบายด้านทรัพยากรธรรมชาติและสิ่งแวดล้อม**

 ๖.๑ รณรงค์การปลูกจิตสำนึกของเด็ก เยาวชน และประชาชน ในการป้องกัน รักษา แก้ไขปัญหาสิ่งแวดล้อม โดยการจัดกิจกรรมต่างๆ การคัดแยกขยะแห้งและเปียก ขยะมีพิษ การกำจัดขยะ อย่างถูกวิธี เพื่อป้องกันมลพิษ

 ๖.๒ จัดการเก็บ กำจัด ขยะมูลฝอยในครัวเรือน ตามร้านค้า และที่สาธารณะ ให้เต็มประสิทธิภาพ

 ๖.๓ ส่งเสริมสนับสนุน กิจกรรมเพิ่มพื้นที่สีเขียว จัดหาพันธุ์กล้าไม้ให้ประชาชนปลูก จัดสรรพื้นที่สาธารณะ ให้เป็นสวนพันธุ์ไม้ สวนออกกำลังกาย และพักผ่อน ปลูกฝังให้ประชาชน รักษา ดูแล หวงแหน ทรัพยากรธรรมชาติ และสิ่งแวดล้อม เพื่ออนาคตลูกหลานสืบไป

 ผมต้องขอขอบคุณท่านประธานสภาฯ และสมาชิกสภาองค์การบริหารส่วนตำบลพิหารแดง ผู้ทรงเกียรติทุกท่าน ที่ได้อนุญาตให้ผมได้มาแถลงนโยบาย การพัฒนาตำบลพิหารแดง ด้านหลัก จำนวน ๖ ด้าน ผมพร้อมคณะผู้บริหารองค์การบริหารส่วนตำบลพิหารแดง เจ้าหน้าที่ทุกส่วน ทุกระดับ มีความเห็นว่า การบริหาร การพัฒนาตำบลพิหารแดง ต้องมีความชัดเจน เป็นธรรมโปร่งใส ตรวจสอบได้ โดยการมีส่วนร่วมจากทุกภาคส่วนของสังคม ที่ต้องร่วมมือกัน ดำเนินการให้บรรลุเป้าหมายที่ตั้งไว้ ในระยะ ๔ ปี ที่ประชาชนได้ให้โอกาสมา และผมขอให้ท่านประธานสภาฯ และท่านสมาชิกสภาองค์การบริหารส่วนตำบลพิหารแดง ทุกท่านให้ข้อเสนอแนะ นำปัญหาของประชาชนมาบอกกล่าว หรือท่านมีข้อเสนอแนะ ผมยินดีรับฟัง เพราะเสียงของท่านก็คือเสียงของพี่น้องประชาชน การทำงานของคณะบริหาร และเจ้าหน้าที่ส่วนราชการและลูกจ้าง จะทำงานโดยถือผลประโยชน์ของประชาชนเป็นหลัก เป็นจุดมุ่งหมายสำคัญที่จะนำพาตำบลพิหารแดงให้พัฒนาไปในทิศทางที่ดีขึ้น ควบคู่กับองค์กรของเราต่อไป ขอบคุณครับ

 นายกิตติณัฏฐ์ ศรีวัตงามสอาด

 นายกองค์การบริหารส่วนตำบลพิหารแดง

  ***“พัฒนาทุกด้าน บริหารโปร่งใส หัวใจคือประชาชน”***